b'\n_START_ARTICLE_\nReinhard Heydrich\n_START_PARAGRAPH_\nReinhardas Heidrichas (Reinhard Tristan Eugen Heydrich; 1904\xc2\xa0m. kovo 7 d. Hal\xc4\x97je\xc2\xa0\xe2\x80\x93 1942\xc2\xa0m. bir\xc5\xbeelio 4 d., Prahoje)\xc2\xa0\xe2\x80\x93 auk\xc5\xa1tas Nacistin\xc4\x97s Vokietijos pareig\xc5\xabnas ir vienas i\xc5\xa1 pagrindini\xc5\xb3 Holokausto sumanytoj\xc5\xb3 ir kaltinink\xc5\xb3. Antrojo pasaulinio karo metu Reinhardas Heydrichas tur\xc4\x97jo SS obergrupenfiurerio ir policijos generolo laipsn\xc4\xaf, buvo Vyriausiosios Reicho saugumo valdybos (Reichssicherheitshauptamt, RSHA), kuriai priklaus\xc4\x97 gestapas ir kripo, vadas._NEWLINE_1931\xc2\xa0m. Heinrichas Himleris j\xc4\xaf pakviet\xc4\x97 vadovauti naci\xc5\xb3 partijos kontr\xc5\xbevalgybai. Reinhardas Heidrichas nuo 1932\xc2\xa0m. vadovavo naujai \xc4\xafsteigtai naci\xc5\xb3 partijos \xc5\xbevalgybos agent\xc5\xabrai Sicherheitsdienst (SD)._NEWLINE_1939\xc2\xa0m. rugs\xc4\x97jo 27 d. Himlerio \xc4\xafsakymu \xc4\xafsteigta Vyriausioji reicho saugumo valdyba. RSHA vir\xc5\xa1ininku buvo paskirtas R. Heidrichas. Jis buvo Sicherheitspolizei (saugumo policijos, kurios dalis buvo gestapas) ir saugumo tarnybos (Sicherheitsdient, SD) vadu. RSHA buvo ypa\xc4\x8d svarbi Tre\xc4\x8diojo Reicho represini\xc5\xb3 organ\xc5\xb3 hierarchijoje. RSHA suvienijo valstybin\xc4\x99 (gestapas) ir partin\xc4\x99 (saugumo tarnyba) saugumo tarnybas. RSHA sudar\xc4\x97 septynios valdybos. Saugumo policijai priklaus\xc4\x97 IV (gestapas) ir V (kriminalin\xc4\x97 policija) valdybos. Saugumo tarnybai (SD) priklaus\xc4\x97 III (vidaus) ir VI (u\xc5\xbesienio) valdybos. Visos RSHA valdybos aktyviai organizavo nacistin\xc4\xaf teror\xc4\x85, ta\xc4\x8diau u\xc5\xbe visas labiausiai IV valdyba, gestapas, kuris duodavo nurodymus persekioti reicho ir nacist\xc5\xb3 partijos prie\xc5\xa1us: komunistus, socialdemokratus, pasiprie\xc5\xa1inimo jud\xc4\x97jimo dalyvius, \xc5\xbeydus ir kitus numatytus sunaikinti asmenis bei organizacijas._NEWLINE_1941\xc2\xa0m. gegu\xc5\xbe\xc4\x97s pabaigoje Heidrichas ir vermachto generolas kvartirmeisteris Eduardas Vagneris pasira\xc5\xa1\xc4\x97 susitarim\xc4\x85, pagal kur\xc4\xaf SD operatyvin\xc4\x97s grup\xc4\x97s (Einsatzgruppen) tur\xc4\x97jo teis\xc4\x99 veikti ne tik Vermachto u\xc5\xbenugaryje, bet ir tiesiogiai u\xc5\xbe fronto linijos. U\xc5\xbetat jos gal\xc4\x97jo \xc5\xbeudyti nesp\xc4\x97jusius pasitraukti \xc5\xbeydus ir komunistus._NEWLINE_1941 m. bir\xc5\xbeelio 17 d., kaip tvirtina Karl Jager ir Walter Blume, grupei ma\xc5\xbedaug 50 SS karinink\xc5\xb3 Berlyne paskelb\xc4\x97, kad kilus karui su Rusija, teks su\xc5\xa1audyti visus \xc5\xbeydus. Ta\xc4\x8diau karui prasid\xc4\x97jus, 1941 m. liepos 2 d. ra\xc5\xa1tu SS ir policijos vadams nurod\xc4\x97 su\xc5\xa1audyti tiktai tuos \xc5\xbeydus, kurie buvo komunist\xc5\xb3 partijos ar soviet\xc5\xb3 valstyb\xc4\x97s pareig\xc5\xabnai. 1941 liepos 31 d. Hermanas Geringas pasira\xc5\xa1\xc4\x97 \xc4\xafgaliojant\xc4\xaf Reinhard\xc4\x85 Heydrich\xc4\x85 visoje Vokietijos \xc4\xaftakoje esan\xc4\x8dioje Europoje "galutinai i\xc5\xa1spr\xc4\x99sti" \xc5\xbeyd\xc5\xb3 klausim\xc4\x85. _NEWLINE_1942\xc2\xa0m. sausio m\xc4\x97nes\xc4\xaf Heidrichas pirmininkavo Vanz\xc4\x97s konferencijai, kurioje buvo i\xc5\xa1ry\xc5\xa1kinti sumanymai \xe2\x80\x9e\xc5\xbdyd\xc5\xb3 klausimo galutiniam sprendimui\xe2\x80\x9c\xc2\xa0\xe2\x80\x93 \xc5\xbeyd\xc5\xb3 i\xc5\xa1\xc5\xbeudymui bei i\xc5\xa1kraustymui i\xc5\xa1 Vokietijos okupuot\xc5\xb3 \xc5\xbeemi\xc5\xb3._NEWLINE_1941 m. spalio 2 d. kalb\xc4\x97damas apie Ryt\xc5\xb3 Europos kolonizavim\xc4\x85 ir germanizavim\xc4\x85, Heidrichas teig\xc4\x97, kad vokie\xc4\x8diai apgyvendins Baltijos \xc5\xa1alis. Jo nuomone, estai u\xc5\xbe lietuvius vertingesni ras\xc4\x97s at\xc5\xbevilgiu. Pastarieji ma\xc5\xbeiausiai tinkami germanizuoti._NEWLINE_Reinhardas Heidrichas mir\xc4\x97 1942\xc2\xa0m. bir\xc5\xbeelio 4 d. Prahoje, ligonin\xc4\x97je, nuo \xc5\xbeaizd\xc5\xb3 po \xc4\x8dek\xc5\xb3 1942\xc2\xa0m. gegu\xc5\xbe\xc4\x97s 27 d. surengto pasik\xc4\x97sinimo._NEWLINE_Adolfas Hitleris j\xc4\xaf vadino \xc5\xbemogumi gele\xc5\xbeine \xc5\xa1irdimi.'